FI Euroopan unionin virallinen lehti C 45/18

Valitus, jonka Total SA on tehnyt 22.11.2013 unionin yleisen tuomioistuimen (neljäs jaosto) asiassa T-548/08, Total SA v. Euroopan komissio, 13.9.2013 antamasta tuomiosta

(Asia C-597/13 P)

2014/C 45/33

Oikeudenkäyntikieli: ranska

Asianosaiset

Valittaja: Total SA (edustajat: avocat E. Morgan de Rivery ja avocat E. Lagathu)

Muu osapuoli: Euroopan komissio

Vaatimukset

— Ensisijaisesti — unionin yleisen tuomioistuimen asiassa T-548/08, Total vastaan Euroopan komissio, 13.9.2013 antama tuomio on kumottava kokonaisuudessaan SEUT 256 artiklan ja Euroopan unionin tuomioistuimen perussäännöstä annetun pöytäkirjan N:o 3 56 artiklan perusteella — valittajan ensimmäisessä oikeusasteessa unionin yleisessä tuomioistuimessa esittämät vaatimukset on hyväksyttävä — EY:n perustamissopimuksen 81 artiklan ja ETA-sopimuksen 53 artiklan mukaisesta menettelystä (asia COMP/39.181 — Kynttilävahat) 1.10.2008 tehty komission päätös K(2008) 5476 lopullinen on siis kumottava Totalia koskevilta osin

— toissijaisesti unionin tuomioistuimen on käytettävä SEUT 261 artiklaan perustuvaa päätösten muuttamista koskevaa toimivaltaansa alentaakseen Totalille määrätyn sakon määrää

— Euroopan komissio on joka tapauksessa velvoitettava korvaamaan kaikki oikeudenkäyntikulut Totalille unionin yleisessä tuomioistuimessa aiheutuneet oikeudenkäyntikulut mukaan lukien.

Oikeudelliset perusteet ja pääasialliset perustelut

Valittaja vetoaa valituksensa tueksi kolmeen ensisijaiseen valistusperusteeseen ja kolmeen toissijaiseen valitusperusteeseen.

Ensinnäkin valittaja väittää, että unionin yleinen tuomioistuin on loukannut kontradiktorista periaatetta, koska se on antanut samana päivänä kaksi tuomiota, joilla on muutettu kantajalle kuuluvan vastuun luonnetta ja näin ollen muutettu sitä ankarammaksi.

Valittaja vetoaa toiseksi oikeudellisiin virheisiin, jotka koskevat unionin yleisen tuomioistuimen tuomion perusteluja. Unionin yleinen tuomioistuin on sen mukaan yhtäältä tehnyt oikeudellisen virheen laillisuutta valvoessaan, koska se ei ole kumonnut päätöstä sen vuoksi, ettei komissio ollut noudattanut perusteluvelvollisuuttaan. Unionin yleinen tuomioistuin ei toisaalta ole noudattanut perusteluvelvollisuuttaan SEUT 261 artiklaan perustuvan päätösten muuttamista koskevan toimivaltansa yhteydessä.

Valittaja moittii kolmanneksi unionin yleistä tuomioistuinta siitä, että se on tehnyt oikeudellisia virheitä käyttäessään SEUT 261 artiklaan perustuvaa päätösten muuttamista koskevaa toimivaltaansa, koska se on kieltäytynyt alentamasta valittajalle määrätyn sakon määrää samassa suhteessa kuin tytäryhtiölle Total Raffinage Marketingille määrätyn sakon määrää. Unionin yleinen tuomioistuin on yhtäältä arvioinut virheellisesti päätösten muuttamista koskevan toimivaltansa laajuutta, koska se on muuttanut valittajan ja tytäryhtiön vastuun solidaarista ja yhtenäistä luonnetta, vaikka sillä on oikeus ainoastaan muuttaa pelkkää sakon määrää. Valittaja katsoo toisaalta, että unionin yleinen tuomioistuin ei ole noudattanut unionin tuomioistuimen oikeuskäytäntöä, joka koskee emoyhtiön yhteisvastuuta tytäryhtiön kilpailusääntöjä rikkovasta toiminnasta, ja se on loukannut yhdenvertaisen kohtelun ja syrjintäkiellon periaatteita sekä suhteellisuusperiaatetta.

Valittaja kehottaa neljänneksi unionin tuomioistuinta toissijaisesti käyttämään omaa päätösten muuttamista koskevaa toimivaltaansa sakon kumoamiseksi tai sen määrän muuttamiseksi.

Valittaja vaatii viidenneksi unionin tuomioistuinta muuttamaan rajoitetusti sakon määrää sen saattamiseksi samalle tasolle asiassa T-566/08 tytäryhtiölle Total Raffinage Marketingille määrätyn sakon määrän kanssa.

Valittaja vaatii lopuksi unionin tuomioistuinta muuttamaan sakon perusmäärää sen saattamiseksi samalle tasolle asiassa T-566/08, tai, jos tuohon asiaan haetaan muutosta, unionin tuomioistuimen valituksesta antamassa tuomiossa, jos unionin tuomioistuin katsoo, että asia voidaan ratkaista, tai siinä tuomiossa, jonka unionin yleinen tuomioistuin antaa unionin tuomioistuimen palautettua asian sen käsiteltäväksi, tytäryhtiölle Total Raffinage Marketingille määrätyn sakon määrän kanssa.